Diari Oficial de la Generalitat Valenciana


Sumari del DOGV 7859, del 26-08-2016 (2016/6521)

RESOLUCIÓ de 29 de juliol de 2016, de la Direcció General de Desenvolupament Rural i Política Agrària Comuna (PAC), sobre delegació en els/les directors/es territorials de la Conselleria d'Agricultura, Medi Ambient, Canvi Climàtic i Desenvolupament Rural per a la resolució dels procediments necessaris per al manteniment del Registre Vitícola de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7859

Data del DOGV
:   26-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6521


Data del document
:   29-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 29 de juliol de 2016, de la Direcció General de Desenvolupament Rural i Política Agrària Comuna (PAC), sobre delegació en els/les directors/es territorials de la Conselleria d'Agricultura, Medi Ambient, Canvi Climàtic i Desenvolupament Rural per a la resolució dels procediments necessaris per al manteniment del Registre Vitícola de la Comunitat Valenciana. [2016/6521]  
El Reglament (UE) núm. 1308/2013 del Parlament i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007 i l'article 145 del Reglament (UE) núm. 1308/2013 manté l'obligació d'administració per part dels estats membres d'un registre vitícola amb informació actualitzada del potencial vitícola i atorga poders a la Comissió per a adoptar actes delegats pels quals s'establisquen les disposicions sobre el contingut del registre vitícola i les excepcions.  
El Reglament Delegat (UE) núm. 2015/560 de la Comissió, de 15 de desembre 2014, pel qual es completa el Reglament (UE) núm. 1308/2013 i el Reglament d'Execució (UE) núm. 2015/561 de la Comissió, de 7 d'abril de 2015, pel qual s'estableixen disposicions d'aplicació del Reglament (UE) núm. 1308/2013, complementen aquesta normativa.  
El Reial Decret 740/2015de 21 de juliol, pel qual es regula el potencial de producció vitícola, desenvolupa el procediment per a l'aplicació del nou sistema per a la gestió de plantacions de vinya.  
En concret es preveuen els expedients d'autoritzacions de plantació originades per conversió de drets, de nova plantació, de replantacions, els de modificació de localització de plantació, els d'arrancada de vinya i els d'inscripció i actualització de dades que es troben en poder del Registre Vitícola de la Comunitat Valenciana i la declaració de plantacions il·legals de vinya.  
L'article 2 del Decret 145/2014, de 5 de setembre, del Consell, pel qual es regula el Registre Vitícola i les declaracions obligatòries en el sector vitícola de la Comunitat Valenciana, atribueix les competències sobre el Registre Vitícola a la conselleria competent en matèria d'agricultura, a través de la direcció general que tinga atribuïdes les funcions en matèria de producció vitícola.  
A fi d'agilitzar els tràmits, millorar l'eficàcia dels procediments i considerant el principi de desconcentració administrativa, resolc:  
  
  
Primer  
Delegar en els/les directors/es territorials de la Conselleria d'Agricultura, Medi Ambient, Canvi Climàtic i Desenvolupament Rural la resolució de tots els procediments necessaris per al manteniment del Registre Vitícola de la Comunitat Valenciana.  
  
Segon  
Aquesta delegació de competències podrà ser revocada en qualsevol moment per l'òrgan delegatori, de conformitat amb el que estableix l'article 63.5 de la Llei 5/1983, de 30 de desembre, del Consell, i l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, les competències delegades en aquesta resolució podran ser avocades, en els termes i amb els requisits que estableix l'article 14 d'aquesta última norma.  
  
Tercer  
En tots aquells supòsits en què es faça ús d'aquesta delegació de competències, la qual cosa haurà de fer-se constar expressament en la resolució o acte que s'adopte, i es consideraran dictades per l'òrgan delegatori, tot això de conformitat amb el que estableix l'article 13.4 de la Llei 3071992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quart  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 29 de juliol de 2016.- La directora general de Desenvolupament Rural i Política Agrària Comuna: María Teresa Cháfer Nácher.